钦定古今图书集成/明伦汇编/闺媛典/第038卷 > 皇清二 > 王文谐妻董氏
## 钦定古今图书集成/明伦汇编/闺媛典/第038卷 > 皇清二 > 王文谐妻董氏

按《泾县志》：“董氏，名葵，双浪都王文谐妻。事舅姑至孝，姑性严峻，氏孝终不衰。夫远出，姑与舅俱病剧，氏忧泣无措，密祝天，割股肉和药以进，病寻愈。舅姑及夫归，皆不知也。亡何，氏将死，姑与夫启视手足，见臂上瘢，方知之。无子一女，适东隅赵志浩。”